**FOR DE MINSTE BARNA I BARNEHAGEN**

I Filipstua Friluftsbarnehage ønsker vi å gi barna mange fine og flotte naturopplevelser, hvor lek og læring er tett knyttet opp til det å være ute i naturen. Gjennom friluftsliv ønsker vi å styrke det helsefremmende arbeidet ved å være aktiv ute i naturen, og da fokusere på opplevelser, glede og samhold.

Ved oppstart bruker vi mye tid på å gjøre barna trygge i gruppen og i barnehagen. Tilvenningsperioden er veldig viktig for barnet, og vi er opptatt av å gjøre den best mulig for det nye barnet i samarbeid med foreldrene. Vi bruker mye tid på stell, måltid, hvile, bleieskift og påkledning. Omsorg og trygghet er nært knyttet til disse hverdagsrutinene.

De minste barna (1-3år) er for det meste i barnehagen. Her blir den trygge basen hvor barna lærer seg å bli bedre kjent med oss voksne og de andre barna, det fysiske miljøet inne og ute i barnehagen. Ønsket er å gi de gode opplevelser i lek og læring utendørs, og tilpasse utetiden til å gi de utfordringer de vil mestre. De minste barna sover også i barnehagen og her får de også bleieskift og mat inne.

Når barna blir levert på morgenen har vi «fri lek», hvor de får holde på med bl.a. bord aktiviteter som tegning, maling, pusling o.l.. De får leke med lekekjøkkenet, utkledningsklær, duploklosser, lese i bok og det vi ellers har tilgjengelig i barnehagen.

Frokost spiser vi kl. 09.00 hvor de minste barna får sitte ved storbordet og spise matpakken som de har med. Her blir det også servert melk og vann (ved allergi annet). To dager i uken får barna enten havre eller havregrøt. Etter frokost har vi samlingsstund hvor barna deles i to grupper. De minste har samlingsstund inne på avdelingen. Målet med samlingsstunden for de minste barna vil være å utvikle ordforrådet gjennom sang og lek med språket. Her bruker vi bl.a. sangkort, rim, regler og dikt, bøker og konkreter (bilder, figurer) til eventyr. Vi tilpasser samlingsstunden ut fra hvilken årstid vi er i, eller ut fra temaer vi arbeider med.

Etter samlingsstunden har vi dorutiner med bleieskift og potte/dotrening. Vi har ei liste inne på stellerommet hvor vi krysser av etter hvert stell. Når barna er ferdig stelt kler vi på uteklær og vi går ut for å leke. Denne utetiden foregår for det aller meste ute på barnehagens lekeplass eller på åkeren bak barnehagen. I samråd med foreldrene legger vi til rette for når og hvor lenge barna skal sove. Når det er sovetid blir barna lagt i sine vogner (med kosebamse og smokk for de som bruker det) og de får sove ute i vognskuret. I og med at de minste barna har forskjellige soverutiner, så variere det hvilken tid på dagen de spiser lunsj. Når barnet har sovet ferdig får de lunsj inne i barnehagen. Når barna har spist ferdig og har blitt stelt, kler vi på og går ut for å leke.

Barna har med seg en boks med frukt/grønt hver dag, og denne blir delt ut mellom kl 14.14.30. Da får også barna en liten pust i bakken mens de lytter til lydbok, musikk eller blir lest fo

De minste barna får også være med på turer sammen med de største barna de gangene dette passer. Da pakker vi sekkene med utstyret vi trenger (kopper, drikke, mat, bleier med mer) og vi tar med vogner. Noen av de plassene vi kan gå til er gapahuken, museet, akvariet, økohagen og andre lekeplasser. Alt kommer an på været og føre.

De minste barna får også dra på små turer alene med noen voksne i nærmiljøet. Dette vil være plasser som på åkeren, fjæra og lekeplassen like ved barnehagen. Her utforsker vi bl.a. livet i fjæra og naturen rundt.

De minste barna vil også etter hvert bli med i den faste turgruppen. Det vil si når de bl.a. har sluttet med soving i barnehagen. Når barnet er rundt 3års alderen, vil de gradvis få en tilvenning på vårparten for de som er klare for dette. Individuelle forskjeller vil bli tatt hensyn til.

Vi feirer barnas bursdager i barnehagen. Barnet får feire bursdagen på dagen sin, så lenge ikke bursdagen er når det er helg, da feirer vi bursdagen førstkommende mandag. Vi feirer bursdagen til frokost slik at alle får være med å feire. Vi henger ut flagg for barnet og barnet får en bursdagskrone. Denne bursdagskronen får barnet ha på seg når alle barna og voksne står i ring og synger bursdagssangen, og barnet får selv velge om det vil bli kastet opp i luften mens vi sier hurra. Siden vi er en sukkerfri barnehage serverer vi ikke kaker og lignende til bursdagene. Nå for tiden får bursdagsbarnet velge mellom smoothie eller yoghurt med bær i. Barnet får også velge sanger og leker denne dagen.

Når det kommer til barnas klær vil det være viktig med gode og varme klær, og da klær som er tilpasset årstiden. Siden vi er en friluftsbarnehage vil vi være mye ute. Herunder vil det være viktig med ull/fleeceklær, ullsokker, flere par votter, regnklær og dress (tynndress og tykk vinterdress). I tillegg er det viktig med rett skotøy, slik som støvler, gore tex sko og joggesko på vår/sommeren, samt cherrox og gode og varme sko på høst/vinteren. Det er også viktig at barnet har nok med skifteklær, slik som strømpebukser/tynne ullbukser, bodyer/gensere, sokker og bukser. Dere må også ta med bleier og tørrkluter/våtservietter til barnehagen.

Når det gjelder vognene til barna må de være i en slik stand at det er mulig å trille den med oss når vi skal ut på tur. Det må være 5-punkt seler i vognene, gode bremser, regntrekk og myggnetting.

Vi ønsker barn og foreldre velkommen til oss i Filipstua Friluftsbarnehage.

Med vennlig hilsen oss i Personalet.